b'\n_START_ARTICLE_\nKne\xc5\xbeji dvorec, Ljubljana\n_START_PARAGRAPH_\nKne\xc5\xbeji dvorec (F\xc3\xbcrstenhof) je uveljavljeno ime za pala\xc4\x8do knezov Auerspergov, ki je stala na mestu dana\xc5\xa1nje Narodne in univerzitetne knji\xc5\xbenice v Ljubljani._NEWLINE_Sredi 17. stoletja so stavbo zgradili na obmo\xc4\x8dju tedanjega Novega trga po naro\xc4\x8dilu Volka Engelbrechta Turja\xc5\xa1kega. Veljala je za najimenitnej\xc5\xa1o mestno pala\xc4\x8do, a so jo podrli po potresu leta 1895, ko je bila deloma po\xc5\xa1kodovana._NEWLINE_Kako je izgledala pala\xc4\x8da, je razvidno na risbi iz leta 1665,ki jo hranijo v Valvasorjevi grafi\xc4\x8dni zbirki v Zagrebu._NEWLINE_Dvonadstropna stavba je imela obliko \xc4\x8drke U, s \xc4\x8delom obrnjena na Gosposko ulico, bivalni trakt pa je bil naslonjen na mestno obzidje. Na pro\xc4\x8delju je bil stolpi\xc4\x8dast izzidek za dve nadstropji vi\xc5\xa1ji od stranskih kril. Stavba je bila baro\xc4\x8dno oblikovana, pod napu\xc5\xa1\xc4\x8dem nazob\xc4\x8dano okra\xc5\xa1ena. Na dvori\xc5\xa1\xc4\x8dno stran so bile arkade razen vrhnje nadstropje, kjer so bile balustradne ograje, ki so varovale pohodni balkon. Arkade so bile vse enake, podprte s kvadratnimi stebri v pritli\xc4\x8dju in okroglimi v eta\xc5\xbeah. Na dvori\xc5\xa1\xc4\x8du je stal razko\xc5\xa1en paviljon, ki je slu\xc5\xbeil kot okras._NEWLINE_Posebej lepa je bila sve\xc4\x8dana dvorana. Poznamo jo po ohranjenih fotografijah. Stene so bile poslikane s stebri\xc5\xa1\xc4\x8di, girlandami in anti\xc4\x8dnimi figurami v sivi grisaille tehniki. Nad narisanimi stebri, povezanimi z gredo je bila balustradna ograja, nad njo pa obok z mitolo\xc5\xa1kimi prizori. Poslikavo so neko\xc4\x8d pripisovali slikarju Almanachu._NEWLINE_Dvorec je imel tudi renesan\xc4\x8dno-baro\xc4\x8dni park. Razprostiral se je na obmo\xc4\x8dju kasnej\xc5\xa1ega ur\xc5\xa1ulinskega vrta ali dana\xc5\xa1njega Kongresnega trga. Na Kranjskem je veljal za najrazko\xc5\xa1nej\xc5\xa1ega, v njem je bilo polno okrasne arhitekture, o \xc4\x8demer je pisal tudi Valvasor. Vrt je v naslednjih stoletjih izginil v pozidavah, le kamnita korita, ostanki vodnjaka, so razme\xc5\xa1\xc4\x8dena po Ljubljani._NEWLINE_Ob podiranju Kne\xc5\xbejega dvorca leta 1937 so na\xc5\xa1li srebrno, z 22 karatnim zlatom pozla\xc4\x8deno plo\xc5\xa1\xc4\x8dico z napisom (v prevodu Rudolfa Moleta): "Jaz, Wolf Engelbrecht, Svete Rimske dr\xc5\xbeave grof Turja\xc5\xa1ki in najvi\xc5\xa1ji dedni de\xc5\xbeelni mar\xc5\xa1al in najvi\xc5\xa1ji de\xc5\xbeelni komornik, kakor tudi rimski cesarskega veli\xc4\x8danstva tajni svetovalec, uradni predsednik odbornikov in de\xc5\xbeelni glavar na Kranjskem, sem to poslopje v bo\xc5\xbejem imenu za\xc4\x8del dne 20. aprila 1660. Imej v \xc4\x8dasti usodo." Plo\xc5\xa1\xc4\x8dico hranijo v Narodnem muzeju v Ljubljani._NEWLINE_Ru\xc5\xa1enje dvorca je pomenila izgubo najpomembnej\xc5\xa1e profane baro\xc4\x8dne stavbe v Ljubljani'